送倪敦復朝奉還臺
作者：郭祥正
朝代：宋

paragraphs: 有力乃致遠，中道力不任。
言歸閉空屋，敢復求知音。
君來監郡務，猥巷一見臨。
稱褒借陽春，片礫成寸金。
觴酌每追隨，嘯詠舒悰襟。
不覺三歲過，啟櫂離江南。
君懷有玉寶，未嘗獻于今。
于今不往獻，千歲惜湮沈。
流景良可悲，鬚雪來侵侵。
前途漸就窄，後會安可尋。
屋梁見落月，殷憂存我心。
猶期澤萬物，霈然作商霖。